CELEX: 32021D0682
Language: el
Date: 2021-04-26 00:00:00
Title: Εκτελεστική απόφαση (EE) 2021/682 της Επιτροπής της 26ης Απριλίου 2021 για την τροποποίηση της εκτελεστικής απόφασης (ΕΕ) 2016/715 όσον αφορά τους εν λόγω καρπούς καταγωγής Αργεντινής [κοινοποιηθείσα υπό τον αριθμό C(2021) 2744]

27.4.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 144/31
               
            
         ΕΚΤΕΛΕΣΤΙΚΗ ΑΠΟΦΑΣΗ (EE) 2021/682 ΤΗΣ ΕΠΙΤΡΟΠΗΣ
         της 26ης Απριλίου 2021
         για την τροποποίηση της εκτελεστικής απόφασης (ΕΕ) 2016/715 όσον αφορά τους εν λόγω καρπούς καταγωγής Αργεντινής
         
            
               [κοινοποιηθείσα υπό τον αριθμό C(2021) 2744]
            
         
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/2031 του Ευρωπαϊκού Κοινοβουλίου και του Συμβουλίου, της 26ης Οκτωβρίου 2016, σχετικά με προστατευτικά μέτρα κατά των επιβλαβών για τα φυτά οργανισμών, την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΕ) αριθ. 228/2013, (ΕΕ) αριθ. 652/2014 και (ΕΕ) αριθ. 1143/2014, και την κατάργηση των οδηγιών του Συμβουλίου 69/464/ΕΟΚ, 74/647/ΕΟΚ, 93/85/ΕΟΚ, 98/57/ΕΚ, 2000/29/ΕΚ, 2006/91/ΕΚ και 2007/33/ΕΚ (1), και ιδίως το άρθρο 41 παράγραφος 2,
         Εκτιμώντας τα ακόλουθα:
         
                     (1)
                  
                  
                     Στην εκτελεστική απόφαση (ΕΕ) 2016/715 της Επιτροπής (2) θεσπίζονται μέτρα όσον αφορά τους καρπούς των ειδών Citrus L., Fortunella Swingle, Poncirus Raf. και των υβριδίων αυτών, εκτός των καρπών των ειδών Citrus aurantium L. και Citrus latifolia Tanaka (στο εξής: εν λόγω καρποί) καταγωγής Αργεντινής, Βραζιλίας, Νότιας Αφρικής ή Ουρουγουάης με σκοπό την αποτροπή της εισαγωγής και της εξάπλωσης του Phyllosticta citricarpa (McAlpine) Van der Αa στο έδαφος της Ένωσης.
                  
               
                     (2)
                  
                  
                     Το 2020 τα κράτη μέλη, βάσει των επιθεωρήσεων που πραγματοποίησαν στις εισαγωγές τους, κοινοποίησαν συνολικά 90 περιπτώσεις εντοπισμού του Phyllosticta citricarpa σε καρπούς Citrus limon (L.) N. Burm.f. και Citrus sinensis (L.) Osbeck καταγωγής Αργεντινής. Αυτός ο πρωτοφανής αριθμός περιπτώσεων μη συμμόρφωσης εγείρει αμφιβολίες ως προς την αξιοπιστία του συστήματος πιστοποίησης των εξαγωγών της Αργεντινής.
                  
               
                     (3)
                  
                  
                     Το αποτέλεσμα ήταν η έκδοση του εκτελεστικού κανονισμού (ΕΕ) 2020/1199 της Επιτροπής (3) με τον οποίο απαγορεύτηκε η εισαγωγή στο έδαφος της Ένωσης των ειδών Citrus limon (L.) N. Burm.f. και Citrus sinensis (L.) Osbeck καταγωγής Αργεντινής έως τις 30 Απριλίου 2021.
                  
               
                     (4)
                  
                  
                     Κατά τη διάρκεια ελέγχου που πραγματοποιήθηκε τον Φεβρουάριο του 2021, η Αργεντινή παρείχε στην Επιτροπή λεπτομερείς πληροφορίες σχετικά με τους λόγους για την αποτυχία του συστήματος πιστοποίησης των εξαγωγών εσπεριδοειδών κατά την εξαγωγική περίοδο του 2020, καθώς και σχετικά με τις ενέργειές της για την ενίσχυσή του για την καλλιεργητική και εξαγωγική περίοδο του 2021.
                  
               
                     (5)
                  
                  
                     Δεδομένου ότι η Αργεντινή έχει λάβει μέτρα για την ενίσχυση του συστήματός της, τα οποία κοινοποιήθηκαν κατά τη διάρκεια του ελέγχου, δεν θα πρέπει να παραταθεί η προσωρινή απαγόρευση της εισαγωγής στο έδαφος της Ένωσης των ειδών Citrus limon (L.) N. Burm.f. και Citrus sinensis (L.) Osbeck καταγωγής Αργεντινής. Ταυτόχρονα, δεδομένου ότι η Αργεντινή δεν έχει ακόμη εφαρμόσει πλήρως όλα αυτά τα μέτρα καθ’ όλη τη διάρκεια της καλλιεργητικής και εξαγωγικής περιόδου, αυτά ενδέχεται να αναθεωρηθούν για μελλοντικές περιόδους, και ο κίνδυνος εισαγωγής του Phyllosticta citricarpa στο έδαφος της Ένωσης από τους εν λόγω καρπούς καταγωγής Αργεντινής δεν μπορεί ακόμη να αξιολογηθεί πλήρως. Κατά συνέπεια, θα πρέπει να θεσπιστούν λεπτομερή μέτρα με γνώμονα τον κίνδυνο για την εισαγωγή των εν λόγω καρπών καταγωγής Αργεντινής στο έδαφος της Ένωσης.
                  
               
                     (6)
                  
                  
                     Τα μέτρα αυτά θα πρέπει να συνίστανται στην υποχρέωση καταχώρισης των αγρών παραγωγής, καθώς και των μονάδων παραγωγής τους, στην Αργεντινή όπου παράγονται οι εν λόγω καρποί, στην απόδοση μοναδικών κωδικών ταυτοποίησης (στο εξής: κωδικοί ιχνηλασιμότητας) στους εν λόγω αγρούς και μονάδες παραγωγής, σε επίσημες επιθεωρήσεις για την επιβεβαίωση της απουσίας του Phyllosticta citricarpa στους εν λόγω αγρούς και μονάδες παραγωγής, σε διαδικασίες αυξημένης δειγματοληψίας και στην προηγούμενη κοινοποίηση του καταλόγου των εγκεκριμένων αγρών παραγωγής με τις εγκεκριμένες μονάδες παραγωγής τους, ώστε να διασφαλίζεται η ιχνηλασιμότητα.
                  
               
                     (7)
                  
                  
                     Τα μέτρα αυτά θα πρέπει επίσης να λαμβάνουν υπόψη τα αποτελέσματα των επίσημων ελέγχων στα φορτία στα σημεία εισόδου στην Ένωση, κατά την εξαγωγική περίοδο του αντίστοιχου έτους, και θα πρέπει να επιτρέπουν την εισαγωγή των εν λόγω καρπών στο έδαφος της Ένωσης μόνον όταν κατάγονται από μονάδα παραγωγής στην οποία δεν έχει εντοπιστεί Phyllosticta citricarpa με βάση τους εν λόγω επίσημους ελέγχους. Ένα τέτοιο μέτρο θα είναι σύμφωνο με την καθιερωμένη πρακτική της Αργεντινής, η οποία ενημέρωσε επίσημα την Επιτροπή ότι αναστέλλει τη λειτουργία όλων των αγρών παραγωγής όπου επιβεβαιώνεται η παρουσία του Phyllosticta citricarpa στους εν λόγω καρπούς βάσει ελέγχων που διενεργούνται στα σημεία εισόδου στην Ένωση.
                  
               
                     (8)
                  
                  
                     Τα εν λόγω μέτρα θα πρέπει επίσης να λαμβάνουν υπόψη τα αποτελέσματα των επιθεωρήσεων που διεξήγαγε η Αργεντινή στις εγκεκριμένες μονάδες παραγωγής που ανήκουν στον ίδιο αγρό παραγωγής με τη μονάδα παραγωγής στην οποία επιβεβαιώθηκε η παρουσία του Phyllosticta citricarpa κατά τη διάρκεια επιθεωρήσεων που διενήργησε η Αργεντινή στις εγκαταστάσεις συσκευασίας και πριν από την εξαγωγή, αλλά και κατά τη διάρκεια των επίσημων ελέγχων που διενεργούνται σε φορτία στα σημεία εισόδου στην Ένωση. Η είσοδος στο έδαφος της Ένωσης των εν λόγω καρπών που προέρχονται από αυτές τις μονάδες παραγωγής θα πρέπει να επιτρέπεται μόνο μετά την ολοκλήρωση των εν λόγω επιθεωρήσεων και εφόσον δεν εντοπιστεί Phyllosticta citricarpa. Τα μέτρα αυτά θα είναι σύμφωνα με την καθιερωμένη πρακτική της Αργεντινής, η οποία ενημέρωσε επίσημα την Επιτροπή ότι αναστέλλει προληπτικά τις εξαγωγές στην Ένωση των εν λόγω καρπών που προέρχονται από μονάδες παραγωγής οι οποίες ανήκουν στον ίδιο αγρό παραγωγής με τη μονάδα παραγωγής όπου έχει επιβεβαιωθεί η παρουσία του Phyllosticta citricarpa στους εν λόγω καρπούς βάσει των επιθεωρήσεων που πραγματοποίησε στις εγκαταστάσεις συσκευασίας και πριν από την εξαγωγή, αλλά και βάσει των επίσημων ελέγχων που διενεργούνται στα σημεία εισόδου στην Ένωση, καθώς και ότι διεξάγει επιθεωρήσεις στις εν λόγω μονάδες παραγωγής και επιτρέπει την επανέναρξη των εξαγωγών από αυτές μόνον όταν επιβεβαιωθεί η απουσία του Phyllosticta citricarpa.
                  
               
                     (9)
                  
                  
                     Τα μέτρα θα πρέπει επίσης να λαμβάνουν υπόψη τα αποτελέσματα των επιθεωρήσεων που διενεργήθηκαν στην Αργεντινή και τα αποτελέσματα των επίσημων ελέγχων που διενεργήθηκαν σε φορτία στα σημεία εισόδου στην Ένωση κατά την προηγούμενη καλλιεργητική και εξαγωγική περίοδο, και να επιτρέπουν την εισαγωγή στο έδαφος της Ένωσης των εν λόγω καρπών που προέρχονται από μονάδες παραγωγής στις οποίες δεν εντοπίστηκε Phyllosticta citricarpa κατά την προηγούμενη καλλιεργητική και εξαγωγική περίοδο. Αναμένεται ότι τα εν λόγω μέτρα θα είναι αποτελεσματικά, καθώς η Αργεντινή ενημέρωσε επίσημα την Επιτροπή ότι θα αναστέλλει τη λειτουργία μιας μονάδας παραγωγής, εφόσον, κατά τη διάρκεια της προηγούμενης καλλιεργητικής και εξαγωγικής περιόδου, σε ελέγχους που διενεργήθηκαν στα σημεία εισόδου στην Ένωση, επιβεβαιώθηκε η παρουσία του Phyllosticta citricarpa στους εν λόγω καρπούς που προέρχονταν από την εν λόγω μονάδα.
                  
               
                     (10)
                  
                  
                     Προκειμένου να προσδιοριστεί η πηγή των μολυσμένων εν λόγω καρπών, τα κράτη μέλη θα πρέπει να παρέχουν τον κωδικό ιχνηλασιμότητας της μονάδας παραγωγής κατά την κοινοποίηση των αντίστοιχων περιπτώσεων μη συμμόρφωσης.
                  
               
                     (11)
                  
                  
                     Για να μπορέσουν οι αρμόδιες αρχές και οι επαγγελματίες της Αργεντινής να προσαρμοστούν στις νέες απαιτήσεις, η παρούσα απόφαση θα πρέπει να εφαρμοστεί από την 1η Μαΐου 2021.
                  
               
                     (12)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Τροποποιήσεις της εκτελεστικής απόφασης (ΕΕ) 2016/715
            Η εκτελεστική απόφαση (ΕΕ) 2016/715 τροποποιείται ως εξής:
            
                        α)
                     
                     
                        το άρθρο 5α τροποποιείται ως εξής:
                        
                                    i)
                                 
                                 
                                    ο τίτλος αντικαθίσταται από το ακόλουθο κείμενο:
                                    «Εισαγωγή των εν λόγω καρπών καταγωγής Βραζιλίας στην Ένωση»·
                                 
                              
                                    ii)
                                 
                                 
                                    η εισαγωγική φράση αντικαθίσταται από το ακόλουθο κείμενο:
                                    «Οι εν λόγω καρποί καταγωγής Βραζιλίας συνοδεύονται από πιστοποιητικό φυτοϋγειονομικού ελέγχου το οποίο περιλαμβάνει, υπό τον τίτλο “Συμπληρωματική δήλωση”, τα ακόλουθα στοιχεία:»·
                                 
                              
                  
                        β)
                     
                     
                        προστίθεται το ακόλουθο άρθρο 5β:
                        
                           «Άρθρο 5β
                           Εισαγωγή των εν λόγω καρπών καταγωγής Αργεντινής στην Ένωση
                           
                              1.   Οι εν λόγω καρποί καταγωγής Αργεντινής εισάγονται στην Ένωση μόνον εφόσον πληρούνται όλες οι ακόλουθες προϋποθέσεις:
                              
                                          α)
                                       
                                       
                                          οι εν λόγω καρποί έχουν παραχθεί σε αγρούς παραγωγής που αποτελούνται από μία ή περισσότερες μονάδες παραγωγής, οι οποίες έχουν χαρακτηριστεί ως μοναδικά και φυσικώς διακριτά τμήματα αγρού παραγωγής, και τόσο ο αγρός παραγωγής όσο και οι μονάδες παραγωγής του έχουν εγκριθεί επίσημα από τον εθνικό οργανισμό φυτοπροστασίας της Αργεντινής με σκοπό την εξαγωγή στην Ένωση·
                                       
                                    
                                          β)
                                       
                                       
                                          οι εγκεκριμένοι αγροί παραγωγής και οι μονάδες παραγωγής τους έχουν καταχωριστεί από τον εθνικό οργανισμό φυτοπροστασίας της Αργεντινής με τους αντίστοιχους μοναδικούς κωδικούς ταυτοποίησης (στο εξής: κωδικοί ιχνηλασιμότητας)·
                                       
                                    
                                          γ)
                                       
                                       
                                          οι εν λόγω καρποί έχουν παραχθεί σε εγκεκριμένη μονάδα παραγωγής που έχει υποβληθεί σε αγωγές και καλλιεργητικά μέτρα, τα οποία είναι αποτελεσματικά για την καταπολέμηση του Phyllosticta citricarpa, σε κατάλληλο χρόνο από την έναρξη του τελευταίου κύκλου βλάστησης, και η εφαρμογή τους επαληθεύτηκε υπό την επίσημη εποπτεία του εθνικού οργανισμού φυτοπροστασίας της Αργεντινής·
                                       
                                    
                                          δ)
                                       
                                       
                                          στις εγκεκριμένες μονάδες παραγωγής διενεργήθηκαν, κατά τη διάρκεια της καλλιεργητικής περιόδου, επίσημες επιθεωρήσεις, οι οποίες συνίσταντο σε οπτικές παρατηρήσεις και, σε περίπτωση εντοπισμού συμπτωμάτων, σε δειγματοληψία για την ανίχνευση της παρουσίας του Phyllosticta citricarpa, και δεν ανιχνεύθηκαν συμπτώματα Phyllosticta citricarpa στους εν λόγω καρπούς από την έναρξη του τελευταίου κύκλου βλάστησης·
                                       
                                    
                                          ε)
                                       
                                       
                                          έχει ληφθεί δείγμα:
                                          
                                                      i)
                                                   
                                                   
                                                      κατά την άφιξη στις εγκαταστάσεις συσκευασίας, πριν από τη μεταποίηση, αποτελούμενο από 200-400 καρπούς ανά παρτίδα των εν λόγω καρπών, η οποία καθορίστηκε κατά την άφιξη στην εγκατάσταση συσκευασίας·
                                                   
                                                
                                                      ii)
                                                   
                                                   
                                                      κατά μήκος της γραμμής μεταξύ της άφιξης και της συσκευασίας στις εγκαταστάσεις συσκευασίας, αποτελούμενο από τουλάχιστον 1 % ανά παρτίδα των εν λόγω καρπών, η οποία καθορίστηκε στη γραμμή συσκευασίας·
                                                   
                                                
                                                      iii)
                                                   
                                                   
                                                      πριν από την αναχώρηση από την εγκατάσταση συσκευασίας, αποτελούμενο από τουλάχιστον 1 % ανά παρτίδα των εν λόγω καρπών, η οποία καθορίστηκε μετά τη συσκευασία·
                                                   
                                                
                                                      iv)
                                                   
                                                   
                                                      πριν από την εξαγωγή, στο πλαίσιο της τελικής επίσημης επιθεώρησης για την έκδοση του πιστοποιητικού φυτοϋγειονομικού ελέγχου, αποτελούμενο από τουλάχιστον 1 % ανά παρτίδα των εν λόγω καρπών που προετοιμάστηκαν για εξαγωγή·
                                                   
                                                
                                    
                                          στ)
                                       
                                       
                                          έχουν ληφθεί δείγματα από όλους τους εν λόγω καρπούς που αναφέρονται στο στοιχείο ε), στο μέτρο του δυνατού, με βάση οποιοδήποτε εμφανές σύμπτωμα του Phyllosticta citricarpa, και όλοι οι επιλεγμένοι καρποί που αναφέρονται στο στοιχείο ε) σημείο i) διαπιστώθηκε ότι είναι απαλλαγμένοι από τον Phyllosticta citricarpa βάσει οπτικών επιθεωρήσεων, ενώ όλοι οι επιλεγμένοι καρποί που αναφέρονται στο στοιχείο ε) σημεία ii), iii) και iv) και παρουσίαζαν συμπτώματα Phyllosticta citricarpa ελέγχθηκαν και διαπιστώθηκε ότι είναι απαλλαγμένοι από Phyllosticta citricarpa·
                                       
                                    
                                          ζ)
                                       
                                       
                                          οι εν λόγω καρποί έχουν μεταφερθεί σε συσκευασίες καθεμία εκ των οποίων φέρει ετικέτα με τον κωδικό ιχνηλασιμότητας της μονάδας παραγωγής από την οποία προέρχεται·
                                       
                                    
                                          η)
                                       
                                       
                                          πριν από την έναρξη της εξαγωγικής περιόδου των εν λόγω καρπών, ο εθνικός οργανισμός φυτοπροστασίας της Αργεντινής κοινοποίησε στην Επιτροπή τον κατάλογο των εγκεκριμένων μονάδων παραγωγής ανά αγρό παραγωγής, καθώς και τα ονόματα των επαγγελματιών που είναι υπεύθυνοι για κάθε εγκεκριμένο αγρό παραγωγής, ενώ τυχόν επικαιροποιήσεις σχετικά με τις αλλαγές στον εν λόγω κατάλογο, συμπεριλαμβανομένου του λόγου των αλλαγών αυτών, κοινοποιήθηκαν αμέσως στην Επιτροπή·
                                       
                                    
                                          θ)
                                       
                                       
                                          οι εν λόγω καρποί συνοδεύονται από πιστοποιητικό φυτοϋγειονομικού ελέγχου το οποίο περιλαμβάνει τον αριθμό των συσκευασιών από κάθε μονάδα παραγωγής και, υπό τον τίτλο «Συμπληρωματική δήλωση», τους σχετικούς κωδικούς ιχνηλασιμότητας και την ακόλουθη δήλωση: “Το φορτίο συμμορφώνεται με το άρθρο 5β της εκτελεστικής απόφασης (ΕΕ) 2016/715 της Επιτροπής”.
                                       
                                    
                           
                              2.   Επιπλέον της παραγράφου 1, οι εν λόγω καρποί καταγωγής Αργεντινής εισάγονται στην Ένωση μόνον εφόσον πληρούνται όλες οι ακόλουθες προϋποθέσεις:
                              
                                          α)
                                       
                                       
                                          προέρχονται από εγκεκριμένη μονάδα παραγωγής όπου δεν εντοπίστηκε Phyllosticta citricarpa στους εν λόγω καρπούς κατά τις επίσημες επιθεωρήσεις που διενεργήθηκαν στην Αργεντινή στις εγκεκριμένες μονάδες παραγωγής, όπως αναφέρεται στην παράγραφο 1 στοιχείο δ), ή στους εν λόγω καρπούς, όπως αναφέρεται στην παράγραφο 1 στοιχείο ε), και κατά τη διάρκεια των επίσημων ελέγχων που διενεργήθηκαν σε φορτία στα σημεία εισόδου στην Ένωση κατά την καλλιεργητική και εξαγωγική περίοδο·
                                       
                                    
                                          β)
                                       
                                       
                                          προέρχονται από μονάδες παραγωγής στις οποίες δεν βρέθηκε Phyllosticta citricarpa κατά τη διάρκεια επιθεωρήσεων που διενεργήθηκαν από την Αργεντινή μετά την επιβεβαίωση της παρουσίας του Phyllosticta citricarpa σε μονάδα παραγωγής που ανήκει στον ίδιο αγρό παραγωγής με τις εν λόγω μονάδες παραγωγής, κατά τη διάρκεια επίσημων επιθεωρήσεων που διενεργήθηκαν στην Αργεντινή στους εν λόγω καρπούς, όπως αναφέρεται στην παράγραφο 1 στοιχείο ε), ή κατά τη διάρκεια των επίσημων ελέγχων που διενεργήθηκαν σε φορτία στα σημεία εισόδου στην Ένωση κατά την καλλιεργητική και εξαγωγική περίοδο·
                                       
                                    
                                          γ)
                                       
                                       
                                          προέρχονται από μονάδες παραγωγής στις οποίες δεν βρέθηκε Phyllosticta citricarpa κατά την προηγούμενη καλλιεργητική και εξαγωγική περίοδο, κατά τη διάρκεια επίσημων επιθεωρήσεων που διενεργήθηκαν στην Αργεντινή ή κατά τη διάρκεια επίσημων ελέγχων που διενεργήθηκαν σε φορτία στην Ένωση.»·
                                       
                                    
                        
                     
                  
                        γ)
                     
                     
                        στο άρθρο 6, προστίθεται η ακόλουθη παράγραφος:
                        
                           «4.   Στην περίπτωση των εν λόγω καρπών καταγωγής Αργεντινής, τα κράτη μέλη συμβουλεύονται τις αντίστοιχες κοινοποιηθείσες περιπτώσεις μη συμμόρφωσης οι οποίες προέκυψαν ως αποτέλεσμα των επίσημων ελέγχων που διενεργήθηκαν σε φορτία στα σημεία εισόδου στην Ένωση και τον επικαιροποιημένο κατάλογο που αναφέρεται στο άρθρο 5β παράγραφος 1 στοιχείο η), προκειμένου να προσδιορίσουν τις μονάδες παραγωγής που αναφέρονται στο άρθρο 5β παράγραφος 2 στοιχεία α) και β).»·
                        
                     
                  
                        δ)
                     
                     
                        στο άρθρο 19, προστίθεται η ακόλουθη παράγραφος:
                        «Σε περίπτωση μη συμμόρφωσης των εν λόγω καρπών καταγωγής Αργεντινής με το άρθρο 5β, τα κράτη μέλη παρέχουν στην κοινοποίηση των περιπτώσεων μη συμμόρφωσης τον κωδικό ιχνηλασιμότητας της αντίστοιχης μονάδας παραγωγής ο οποίος αναφέρεται στο άρθρο 5β παράγραφος 1 στοιχείο β).»
                     
                  
         
            Άρθρο 2
            Ημερομηνία εφαρμογής
            Η παρούσα απόφαση εφαρμόζεται από την 1η Μαΐου 2021.
         
         
            Άρθρο 3
            Αποδέκτες
            Η παρούσα απόφαση απευθύνεται στα κράτη μέλη.
         
         
            Βρυξέλλες, 26 Απριλίου 2021.
            
               
                  Για την Επιτροπή
               
               Στέλλα ΚΥΡΙΑΚΙΔΟΥ
               
                  Μέλος της Επιτροπής
               
            
         
         
            (1)  ΕΕ L 317 της 23.11.2016, σ. 4.
         
            (2)  Εκτελεστική απόφαση (ΕΕ) 2016/715 της Επιτροπής, της 11ης Μαΐου 2016, για τον καθορισμό μέτρων σχετικά με ορισμένους καρπούς καταγωγής ορισμένων τρίτων χωρών με σκοπό την αποτροπή της εισαγωγής και της εξάπλωσης του επιβλαβούς οργανισμού Phyllosticta citricarpa (McAlpine) Van der Αa στην Ένωση (ΕΕ L 125 της 13.5.2016, σ. 16).
         
            (3)  Εκτελεστικός κανονισμός (ΕΕ) 2020/1199 της Επιτροπής, της 13ης Αυγούστου 2020, για την τροποποίηση του παραρτήματος VI του εκτελεστικού κανονισμού (ΕΕ) 2019/2072 για την προσωρινή απαγόρευση της εισαγωγής στην Ένωση ορισμένων φρούτων καταγωγής Αργεντινής με σκοπό την πρόληψη της εισαγωγής και της εξάπλωσης του Phyllosticta citricarpa (ΜcΑlpine) Van der Aa στην Ένωση (ΕΕ L 267 της 14.8.2020, σ. 3).